آیا گیلکی یته ناقص ٚ زوانه؟
آوج «نأ» هیسه. گیلکی ناقص نیه. گیلکی فعل دأره فاعل دأره گرامر دأره لغت دأره. گیلکی جی شأنه جۊمله چاگۊدن، شأنه احساسات' واگۊیه گۊدن ؤ گیلکان حداقل سۊ هیزار سال ای زوان ٚ همرأ بزیوسن. پس گیلکی جی شأنه زیندگی گۊدن ؤ امۊرات گۊذرانئن.
اما زوانان گیاهان' مؤنن. أخر آبیاری نبۊن ضعیفابۊنن. ای اخیر ٚ ۱۰۰ سال ٚ مئن هیچ نهادی ایران ٚ مئن گیلکی' خیال دنکته. نأ اۊن ٚ داشتداری ره بۊدجه لحاظ بؤبه، نأ فرهنگسؤن اۊن ٚ ره چاگۊده بؤبه، نأ مدرسه دل آمۊته بۊنه و نأ رسانه دأره.
أخر یه رۊج ای شرایط گیلکی ره دپیچارده ببۊن (مهیا ببۊن) گیلکی أنی دئباخی زوانان ٚ مۊسان رۊشد کۊنه.